Ravnatelji priznaju da imaju nastavnike na bolovanju i da se u njima probudila sumnja da nije riječ o bolovanjima nego skijanju

Dok jedan broj učenika uživa u zimskim radostima pa oštrim skijama klize po europskim skijalištima, drugi dio mora se hvatati u koštac s novim nastavnim gradivom. Upravo tako izgleda početak drugog polugodišta u većini hrvatskih škola, a u školama Primorsko-goranske županije ne skijaju samo učenici, nego i nastavnici. Novi list saznaje da se na svoja radna mjesta na početku polugodišta neki učitelji nisu vratili te da su uzeli bolovanja, što im je vjerojatno izlika kako bi otišli na skijanje. Ono što valja naglasiti u cijeloj priči jest da su zimski praznici zbog štrajka ove godine trajali dva, a ne tri tjedna.

Djeci koja su na skijanju izostanci će biti opravdani jer su roditelji skijaške aranžmane uplatili puno prije, možda čak i prije štrajka profesora. O nastavnicima na skijanju u skijaškom tjednu velik broj ravnatelja nije htio javno govoriti. No, priznaju da imaju nastavnike na bolovanju i da se u njima probudila sumnja da nije riječ o bolovanjima nego skijanju. Svoje sumnje opravdavaju “tipičnom hrvatskom realnošću u kojoj su lažna bolovanja skoro općeprihvaćena”. Kako su ravnatelji ispričali novinarima Novog lista, oni nemaju kako provjeriti govore li njihovi zaposlenici istinu i jesu li uistinu bolesni jer je to dužnost Hrvatskog zavoda za zdravstveno osiguranje. Ono što mogu napraviti, tvrde ravnatelji, jest čekati da na društvenim mrežama osvanu fotografije njihovih zaposlenika dok uživaju u skijaškoj idili.

STIGAO PRIJEDLOG KAKO NADOKNADITI 15 DANA NASTAVE: Nema skijanja, nema uskrsnih praznika, a ovo je novi datum kraja školske godine

Ravnatelj najveće škole u Rijeci zna da su dva nastavnika na skijanju

Dok neki ravnatelji sumnjaju u istinitost bolovanja svojih nastavnika, ravnatelj najveće škole u Rijeci, OŠ Srdoči sigurno zna da su dva nastavnika iz njegove zbornice sada na skijanju.

“Riječ je o nastavnicima koji svake godine idu na skijanje i svoje su aranžmane odavno platili. Iskreno su rekli u kakvoj su situaciji i izašao sam im u susret, kao što sam izašao i svim učenicima koji su otišli na skijanje. Od 765 učenika, za njih četrdesetak roditelji su potkraj prvog polugodišta predali zahtjeve za skijanje i sve smo odobrili. Treba biti korektan, kako prema djeci i roditeljima, tako i prema nastavnicima. Ova školska godina je takva, primorani smo i improvizirati, a najvažnije je da nema nikakvih problema te da se nastava redovno odrađuje”, ispričao je Novom listu ravnatelj OŠ Srdoči Ivan Vukić.

Kada je riječ o izostanku učenika zbog skijanja, ravnateljica Sandra Krpan iz OŠ Milana Brozovića Kastav tvrdi da je odobrila izostanak za 58 učenika. Kada se pogleda ukupna brojka od 770 učenika u toj školi, vidi se da se ne radi o masovnom izostanku s nastave. Ravnateljica Krpan kaže da su svim roditeljima koji su predali zahtjeve za odlazak na skijanje taj izostanak s nastave i odobrili. Ističe da razredi zbog skijanja nisu desetkovani.

‘KAKO GOSPODI U ZAGREBU ODGOVARA’: Zbog zimskih praznika, majka osmoškolca oprala ministra, župana, ravnatelje…